Արամ Mp3

մինի
Արամ Սարգսեան (): Ծանօթ է Արամ MP3 (Արամ Էմ-Փի երեք) անունով, հայ երգիչ-երգահան, զուարթախոհ եւ դերասան: Մայիս 2014-ին Դանիոյ մայրաքաղաք Քոփընհակընի մէջ, կը ներկայացնէ Հայաստանը՝ Եւրոտեսիլ 2014 երգի մրցոյթին իր «Not Alone» երգով եւ կը գրաւէ 4-րդ հորիզոնականը:

 Կեանքը 
Արամ Աւետիք Սարգսեան ծնած է 5 Ապրիլ 1984-ին Երեւանի մէջ, Հայաստան: Փոքր տարիքէն մասնակցած է շարք մը երգչախումբերու եւ թատերական ներկայացումներու։ Թէեւ միշտ երազած է մեծ բեմի մասին, սակայն իբրեւ մասնագիտութիւն ընտրած է դեղագործութիւնը` աւարտելով Երեւանի պետական բժշկական համալսարանը:

 Ասպարէզ 
Ուսանողական տարիներուն Արամ կը մասնակցի «Քա Վէ Էն» զաւեշտային ծրագիրի ներկայացումներուն: 2006-ին  կը դառնայ «32 ատամ» զաւեշտային ակումբին անդամը, ուր իր գործընկերներէն մէկը զինք կ'անուանէ MP3, իսկ ինք կ'որոշէ այդ ածականը դարձնել իր բեմական կեղծանունը: 2007-ին Արամ հանրային հեռուստաընկերութեան «2 աստղ» մրցոյթին ախոյեանը կը հանդիսանայ:
250px|left|thumbnail|Արամ կը ներկայացնէ իր «Not Alone» երգը Եւրոտեսիլ 2014-ին:
Համագործակցելով «Շանթ» հեռուստաընկերութեան հետ` կը վարէ այդ հեռուստաընկերութեան «Էքս-ֆեքթըր», «Հայ Սուփըրսթար», «Իմ անունն է», «10-ի ուժը» եւ այլ նախագիծեր: Ներկայիս ան կը հանդիսանայ «Վիթամին ակումբ» զաւեշտային նախագիծին անդամ, որ կը հեռարձակուի իւրաքանչիւր շաբաթ, Շանթ հեռուստաընկերութենէն:

 Եւրոտեսիլ 2014 Երգի Մրցոյթ 
31 Դեկտեմբեր 2013-ին Հանրային հեռուստաընկերութեան Ամանորի գլխաւոր ծրագիրին ընթացքին կը յայտարարուի, որ ներքին որոշումով Արամ ընտրուած է Եւրոտեսիլ 2014 երգի մրցոյթի Հայաստանի ներկայացուցիչ: 14 Մարտին կը յայտարարուի, թէ ան պիտի ներկայացնէ «Not Alone» երգը: 6 Մայիսին Քոփընհակընի «B&W Hallerne» արենային մէջ կայացած  Եւրոտեսիլ 2014-ին առաջին կիսաեզրափակիչի քուէարկութենէն ետք, Արամ հեռուստադիտողի եւ դատակազմի քուէարկութեան արդիւնքով 4-րդ հորիզոնականով կ'անցնի եզրափակիչ հանգրուան: 10 Մայիսին մրցոյթին եզրափակիչ հանգրուանին քուէարկութեան արդիւնքով ան կը զբաղեցնէ 4-րդ հորիզոնականը՝ 174 միաւորով:

 Անձնական Կեանք 
2008-ին ամուսնացած է Աննա Մարգարեանին հետ:  Յունիս 2011-ին զոյգը ունեցած է իր առաջին երեխան:

 Սկաւառակագրութիւն 
 Մենակատարումներ 
 «Shine» (2013)
 «If I Tried» (2013)
 «Just Go On» (2013)
 «Not Alone (2014)
 «Help» (2014)
 «Magic» (2014)
 «You're My Sunshine» (2015)

 ծանօթագրութիւններ 

Ստորոգութիւն:5 Ապրիլի ծնածներ
Ստորոգութիւն:Հայ երգիչներ
Ստորոգութիւն:Հայ դերասաններ
Ստորոգութիւն:Անձինք այբբենական կարգով